Source: http://leontaridis-theofilos.gr/%CF%83%CF%84%CE%BF%CE%BD-%CE%B1%CE%AD%CF%81%CE%B1-%CE%BF%CE%B9-%CF%89%CF%81%CE%BF%CE%BC%CE%AF%CF%83%CE%B8%CE%B9%CE%BF%CE%B9-%CE%B5%CE%BA%CF%80%CE%B1%CE%B9%CE%B4%CE%B5%CF%85%CF%84%CE%B9%CE%BA%CE%BF/
Timestamp: 2017-08-17 17:40:38+00:00
Document Index: 17646962

Matched Legal Cases: ['ΑΕΔ ', 'ΑΕΔ\n', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Στον αέρα οι ωρομίσθιοι εκπαιδευτικοί του ΟΑΕΔ | Θεόφιλος Λεονταρίδης
Αρχική » Επερωτήσεις » Στον αέρα οι ωρομίσθιοι εκπαιδευτικοί του ΟΑΕΔ
Στον αέρα οι ωρομίσθιοι εκπαιδευτικοί του ΟΑΕΔ
Αθήνα , 15 Απριλίου 2011
– Παιδείας, Δια Βίου Μάθησης & Θρησκευμάτων
Θέμα : «Στον αέρα οι ωρομίσθιοι εκπαιδευτικοί του ΟΑΕΔ»
Εμφανής είναι η εγκατάλειψη της τεχνικής εκπαίδευσης στη χώρα μας από την Κυβέρνηση του ΠΑΣΟΚ. Τη στιγμή που η ανεργία καλπάζει, οι άνεργοι συμπολίτες μας αυξάνονται με αλματώδεις ρυθμούς και η προσφορά εργασίας είναι αισθητά μειωμένη, η Κυβέρνηση εγκαταλείπει ειδικότητες, όπως οι τεχνικές, οι οποίες μπορούν και έχουν τη δυνατότητα να αναστρέψουν το αρνητικό κλίμα. Η ανυπαρξία ενός ολοκληρωμένου σχεδίου και η αδράνεια που παρατηρείται εκ μέρους των αρμοδίων, αποκαλύπτουν το μέγεθος της απαξίωσης του θεσμού της τεχνικής εκπαίδευσης.
Χαρακτηριστικό είναι το παράδειγμα των ωρομίσθιων εκπαιδευτικών τεχνικών ειδικοτήτων του ΟΑΕΔ, οι οποίοι υφίστανται την κατάφωρη αδικία και τον εμπαιγμό των συναρμόδιων Υπουργείων. Οι ωρομίσθιοι εκπαιδευτικοί τεχνικών ειδικοτήτων υπηρετούν στα σχολεία του ΟΑΕΔ, τα οποία ανήκουν στη δημόσια δευτεροβάθμια εκπαίδευση. Τα σχολεία αυτά είναι αντίστοιχα και ισότιμα των σχολείων που υπάγονται στο Υπουργείο Παιδείας, ακολουθούν τα ίδια προγράμματα διδασκαλίας, έχουν τις ίδιες αναθέσεις μαθημάτων, διδάσκουν την ίδια ύλη και τα ίδια συγγράμματα και οι απόφοιτοί τους έχουν τα ίδια δικαιώματα (επαγγελματικά κ.α.) με τους αποφοίτους των Τ.Ε.Ε. και των ΕΠΑ.Σ. του Υπουργείου Παιδείας. Παρόλο αυτά, όμως, η προϋπηρεσία των εκπαιδευτικών αυτών δεν αναγνωρίζεται από το Υπουργείο Παιδείας. Μονίμως, λοιπόν, οι συγκεκριμένοι εκπαιδευτικοί εξαιρούνται από κάθε ρύθμιση στη δημόσια δευτεροβάθμια εκπαίδευση.
Οι αγώνες και οι εύλογες κινητοποιήσεις τους ήταν άμεσες και ξεκινούν πριν από το 2001. Τα διαβήματα προς τα αρμόδια Υπουργεία ήταν και είναι συχνά, παρόλο αυτά, όμως, το μόνο που εισέπραξαν ήταν την αδιαφορία και την άρνησή τους για την αποκατάσταση αυτής της αδικίας. Το Υπουργείο αντιμετωπίζει τους καθηγητές του ΟΑΕΔ ως καθηγητές β΄ διαλογής, τη στιγμή που τα σχολεία του ΟΑΕΔ είναι αποδεδειγμένα τα καλύτερα σχολεία τεχνικής εκπαίδευσης στη χώρα μας.
Οι καθηγητές τεχνικών ειδικοτήτων έχουν προϋπηρεσίες ανάλογες με αυτές των συναδέλφων τους του Υπουργείου Παιδείας, στηρίζουν τον απόλυτα πετυχημένο θεσμό της τεχνικής επαγγελματικής εκπαίδευσης και παρόλο αυτά γίνονται δέκτες της απαξίωσης των αρμοδίων. Δεν ζητούν χάρη, αλλά ζητούν την αποκατάσταση της αδικίας που υφίστανται και την αναγνώριση της εκπαιδευτικής προϋπηρεσίας από το Υπουργείο Παιδείας. Είναι χαρακτηριστικό, ότι το αρμόδιο Υπουργείο, προσπαθώντας να επιλύσει το πρόβλημα της προϋπηρεσίας, αναγνώρισε μόνο την προϋπηρεσία των καθηγητών γενικής παιδείας του ΟΑΕΔ, δηλαδή θεολόγων, γυμναστών, φυσικών, φιλολόγων κ.α., εξαιρώντας και παραγκωνίζοντας τους καθηγητές τεχνικών ειδικοτήτων. Όπως επίσης με το άρθρο 6 του Ν. 3848/2010, αναγνώρισε τις προϋπηρεσίες άλλων σχολών, όπως του Οργανισμού Τουριστικής Εκπαίδευσης και Κατάρτισης (Ο.Τ.Ε.Κ.) κ.α.
Ακόμη και ανεξάρτητες αρχές, όπως ο Συνήγορος του Πολίτη, αλλά και το Νομικό Συμβούλιο του Κράτους αποφάνθηκαν και γνωμοδότησαν θετικά για το συγκεκριμένο ζήτημα, προτείνοντας τη δίκαιη μεταχείριση των εν λόγω εκπαιδευτικών και την αναγνώριση της προϋπηρεσίας τους.
Τελευταίο παράδειγμα απαξίωσης και εγκατάλειψης του ΟΑΕΔ και του πολυσχιδούς έργου που προσφέρει, είναι η αδιαφορία ως προς την εκπαιδευτική διαδικασία, καθώς ο Οργανισμός προκειμένου να εκσυγχρονίσει τις μεθόδους διδασκαλίας επένδυσε σε νέα τεχνολογικά μέσα, τα οποία δεν έτυχαν της μέριμνας από το αρμόδιο Υπουργείο. Συγκεκριμένα, η διδασκαλία των τεχνικών μαθημάτων του ΟΑΕΔ θα γινόταν με ρεαλιστικές ασκήσεις και μέσω της χρήσης Η/Υ. Για το σκοπό αυτό σε κάθε σχολική μονάδα δημιουργήθηκαν δυο εργαστήρια Καινοτόμων Μεθόδων Διδασκαλίας και Εικονικής Πραγματικότητας, όπου το κάθε ένα εξοπλίστηκε με 15 υπολογιστές. Για την υποστήριξη αυτού του έργου επιμορφώθηκαν συγκεκριμένες κατηγορίες εκπαιδευτικών, στην πλειοψηφία τους ωρομίσθιοι και δαπανήθηκε σημαντικός αριθμός χρημάτων για την επιμόρφωση και τη στελέχωση των εργαστηρίων αυτών. Η λειτουργία των εργαστηρίων αυτών και η αποδοχή τους από τον μαθητικό πληθυσμό έτυχαν μεγάλης αναγνώρισης. Δεν έτυχαν, όμως, αναγνώρισης από την Κυβέρνηση, η οποία ενώ θα έπρεπε να τα ενισχύσει, εντούτοις παρόπλισε τον πρωτοποριακό τεχνολογικό εξοπλισμό και αδιαφόρησε πλήρως για την εκπαιδευτική διαδικασία.
Κατόπιν τούτων, επερωτώνται οι συναρμόδιοι Υπουργοί:
– Προτίθενται τα συναρμόδια Υπουργεία να σταματήσουν τον εμπαιγμό και να αποκαταστήσουν την αδικία που υφίστανται οι ωρομίσθιοι εκπαιδευτικοί τεχνικών ειδικοτήτων του ΟΑΕΔ και να προβούν στην αναγνώριση της προϋπηρεσίας τους;
– Για ποιους λόγους, τα συναρμόδια Υπουργεία, αρνούνται επιμόνως την αναγνώριση της εκπαιδευτικής προϋπηρεσίας των ωρομίσθιων εκπαιδευτικών τεχνικών ειδικοτήτων του ΟΑΕΔ, ενέργεια που συνιστά παραβίαση της συνταγματικής επιταγής περί ισότητας;
– Δεδομένων των θετικών γνωμοδοτήσεων, τόσο από το Νομικό Συμβούλιο του Κράτους, όσο και από την ανεξάρτητη αρχή του Συνηγόρου του Πολίτη, προτίθενται τα συναρμόδια Υπουργεία να προβούν άμεσα στην αναγνώριση της προϋπηρεσίας των εν λόγω εκπαιδευτικών, όπως άλλωστε έπραξαν και με τις σχολές του ΟΤΕΚ;
– Υπηρετεί συγκεκριμένες σκοπιμότητες, η μη αναγνώριση της προϋπηρεσίας των εκπαιδευτικών τεχνικών ειδικοτήτων του ΟΑΕΔ, δεδομένου ότι ο συνδικαλιστικός τους φορέας, η ΟΛΜΕ δεν είναι αρνητική σε κάτι τέτοιο;
– Προτίθεται το αρμόδιο Υπουργείο, στην εποπτεία του οποίου ανήκει ο ΟΑΕΔ, να προωθήσει την ανάπτυξη της τεχνικής εκπαίδευσης στη χώρα μας, την στιγμή που είναι ήδη υπαρκτός ο εξοπλισμός και οι τεχνολογικές μέθοδοι για την υλοποίησή του;
– Με ποιους τρόπους προτίθεται η ηγεσία του αρμόδιου Υπουργείου, διαμέσου του ΟΑΕΔ, να αξιοποιήσει τα εργαστήρια εικονικής πραγματικότητας αλλά και τον γενικότερο τεχνολογικό εξοπλισμό, που μένει αναξιοποίητος, έτσι ώστε να καταστεί η χώρα μας μια από τις προηγμένες εκπαιδευτικά χώρες στον τομέα της τεχνικής επαγγελματικής εκπαίδευσης;
– Για ποιον λόγο τα συγκεκριμένα εργαστήρια παρέμειναν κλειστά το τρέχον εκπαιδευτικό έτος 2010-2011 και για ποιον λόγο δεν αξιοποιήθηκαν οι καθηγητές, που τα τελευταία χρόνια επιμορφώθηκαν και εργάστηκαν σε αυτά;
ΕΠΕΡΩΤΩΝΤΕΣ ΒΟΥΛΕΥΤΕΣ
ΚΟΛΛΙΑ ΤΣΑΡΟΥΧΑ ΜΑΡΙΑ
ΤΣΟΥΜΑΝΗ ΕΥΓΕΝΙΑ